Da fredsdagene i mai 1945 kom og Hegna igjen skulle utgi avis, stod folk i Stavanger i kjempekøer for å tegne seg som abonnenter. Men avisen startet på bar bakke. Alle maskinene var borte, det samme med alt skriftlig materiell, abonnementskartotek, regnskapsbøker og inventar. Noe kom til rette etter hvert. Personalet var også svunnet inn, men en rekke kom tilbake til avisen fra konsentrasjonsleirer i Tyskland og Norge. Avisen ble senere tilkjent et av de høyeste erstatningsbeløpene i avisoppgjøret etter krigen.